
პროექტი

საქართველოს კანონი

„საქართველოს თავდაცვის შესახებ“ საქართველოს კანონში ცვლილების შეტანის თაობაზე
 
მუხლი 1. „საქართველოს თავდაცვის შესახებ“ საქართველოს კანონში (პარლამენტის უწყებანი, №45, 21.11.1997, გვ. 86) შეტანილ იქნეს შემდეგი ცვლილება:

1. მე-3 მუხლის:
ა) „გ“ ქვეპუნქტი ჩამოყალიბდეს შემდეგი რედაქციით:
 „გ) თავდაცვის ძალების აღმშენებლობას, მომზადებას და საბრძოლო მზადყოფნას;“.
2. მე-4 მუხლის პირველი პუნქტის „ბ“ ქვეპუნქტი ამოღებულ იქნეს.
	 
	გ) „ვ“ ქვეპუნქტი ჩამოყალიბდეს შემდეგი რედაქციით:
	„ვ) ამტკიცებს თავდაცვის ძალების რაოდენობას;“; 
	
	დ) „თ“ ქვეპუნქტი ჩამოყალიბდეს შემდეგი რედაქციით:
	„თ) ახორციელებს კონტროლს თავდაცვის სფეროში საქართველოს თავდაცვის ძალების აღმშენებლობასა და საქართველოს კანონმდებლობის შესრულებაზე.“. 
	
	3. მე-5 მუხლის:
	ა) პირველი პუნქტი ჩამოყალიბდეს შემდეგი რედაქციით:  
	„1. საქართველოს პრეზიდენტი, საქართველოს კონსტიტუციის შესაბამისად, არის საქართველოს თავდაცვის ძალების უმაღლესი მთავარსარდალი.“;
	
	ბ) მე-2 პუნქტის:
	ა.ა) „ა“ და „ბ“ ქვეპუნქტი ამოღებულ იქნეს.
	ბ) ამტკიცებს საქართველოს სამხედრო თავდაცვის ძალების დროშებსა და ალმებს; 
	 
	ა.ბ) „დ“, „ე“, „ვ“ და  „ზ“ ქვეპუნქტები ჩამოყალიბდეს შემდეგი რედაქციით:
	„დ) საქართველოზე შეიარაღებული თავდასხმის ან მისი უშუალო საფრთხის შემთხვევაში პრემიერ-მინისტრის წარდგინებით, საქართველოს კონსტიტუციისა და „საომარი მდგომარეობის შესახებ“ საქართველოს კანონის შესაბამისად, აცხადებს საომარ მდგომარეობას, სათანადო პირობების არსებობისას დებს ზავს და ამ გადაწყვეტილებებს დაუყოვნებლივ წარუდგენს პარლამენტს დასამტკიცებლად.“;
	„ე) მასობრივი არეულობის, ქვეყნის ტერიტორიული მთლიანობის ხელყოფის, სამხედრო გადატრიალების, შეიარაღებული ამბოხების, ტერორისტული აქტის, ბუნებრივი ან ტექნოგენური კატასტროფის ან ეპიდემიის დროს ან სხვა შემთხვევაში, როდესაც სახელმწიფო ხელისუფლების ორგანოები მოკლებული არიან კონსტიტუციურ უფლებამოსილებათა ნორმალური განხორციელების შესაძლებლობას, პრემიერ-მინისტრის წარდგინებით აცხადებს საგანგებო მდგომარეობას ქვეყნის მთელ ტერიტორიაზე ან მის რომელიმე ნაწილში და ამ გადაწყვეტილებას დაუყოვნებლივ წარუდგენს პარლამენტს დასამტკიცებლად.“; 
	„ვ) მთავრობის წარდგინებით იღებს გდაწაყვეტილებას სახელმწიფოს თავდაცვის მიზნით განსაკუთრებულ და კანონით გათვალისწინებულ შემთხვევებში ქვეყანაში სხვა სახელმწიფოს სამხედრო ძალების შემოყვანის, გამოყენებისა და გადაადგილების შესახებ. გადაწყვეტილება დაუყოვნებლივ წარედგინება პარლამენტს დასამტკიცებლად და ძალაში შედის პარლამენტის მიერ დამტკიცებისთანავე.“;
	„ზ) მთავრობასთან შეთანხმებით, დებს საერთაშორისო ხელშეკრულებებსა და შეთანხმებებს თავდაცვის სფეროში; 

	ა.გ) „ლ“, „მ“, „ნ“ და „ო“ ქვეპუნქტები ამოღებულ იქნეს.
	 	
4. 51 მუხლის „ა“ ქვეპუნქტი ჩამოყალიბდეს შემდეგი რედაქციით: 
„ა) იღებს აუცილებელ ზომებს ქვეყნის თავდაცვისა და სახელმწიფო უსაფრთხოების უზრუნველსაყოფად;“
5. 51 მუხლს დაემატოს „ა1“ ქვეპუნქტი შემდეგი რედაქციით:
„ა1) საომარი ან/და საგანგებო მდგომარეობის გამოცხადების შემთხვევაში აცხადებს მობილიზაციას;

6. 51 მუხლის:
ა) „ბ“ ქვეპუნქტი ჩამოყალიბდეს შემდეგი რედაქციით:  
„ბ) უზრუნველყოფს საქართველოს თავდაცვის ძალების ფინანსური საშუალებებით, საბრძოლო ტექნიკითა და სხვა მატერიალურ-ტექნიკური საშუალებებით აღჭურვას;“

ბ) დ2 პუნქტი ჩამოყალიბდეს შემდეგი რედაქციით:
„დ​2) ამტკიცებს სამხედრო თვდაცვის სამობილიზაციო გეგმას და გამოსცემს სამართლებრივ აქტებს მობილიზაციის სფეროში;“. 
	 
	7. III თავი  ჩამოყალიბდეს შემდეგი რედაქციით: 

„თავი III
საქართველოს თავდაცვის სამინისტრო 


მუხლი 7. საქართველოს თავდაცვის სამინისტრო 
            1. საქართველოს თავდაცვის სამინისტრო (შემდგომში - სამინისტრო) არის აღმასრულებელი ხელისუფლების დაწესებულება, სადაც დასაქმებულნი არიან სამხედრო მოსამსახურეები, სამოქალაქო და სპეციალური წოდების მქონე პირები.
            2. სამინისტროს ხელმძღვანელობს და მართავს საქართველოს თავდაცვის მინისტრი (შემდგომში - მინისტრი) და იგი ანგარიშვალდებულია საქართველოს პრემიერ-მინისტრის წინაშე. 
	3. მინისტრი და მისი მოადგილეები არ არიან სამხედრო მოსამსახურეები. 
	4. სამინისტროს სტრუქტურული ერთეულები, ფუნქციური დატვირთვიდან გამომდინარე ერთიანდებიან სამინისტროს სამოქალაქო ოფისში ან საქართველოს თავდაცვის ძალებში.
	5. სამინისტროს კომპეტენცია, მინისტრის უფლებამოსილება, მინისტრის მოადგილეების რაოდენობა და მათი  უფლებამოსილება, აგრეთვე სამინისტროს სტრუქტურული ერთეულები და მათი ძირითადი კომპეტენციები განისაზღვრება სამინისტროს დებულებით, რომელსაც ამტკიცებს საქართველოს მთავრობა.
	6. სამინისტროს სამოქალაქო ოფისისა და საქართველოს თავდაცვის ძალების შემადგენლობაში შემავალი სტრუქუტურული ერთეულები, მათი სტრუქტურა და უფლებამოსილება განისაზღვრება დებულებით, რომელსაც ნორმატიული აქტით ამტკიცებს მინისტრი. 
	7. მინისტრი, სამინისტროს სამოქალაქო ოფისის მეშვეობით, ახორციელებს სახელმწიფო თავდაცვის პოლიტიკის დაგეგმვასა და მის წარმართვას, აგრეთვე დემოკრატიულ კონტროლს საქართველოს თავდაცვის ძალებზე.
	8. საქართველოს თავდაცვის ძალებსა და მის შემადგენლობას, აგრეთვე სამინისტროსა და მის მმართველობის სფეროში მოქმედ საჯარო სამართლის იურიდიულ პირებს აქვთ დროშა, ლოგო, გერბი, ემბლემა და სხვა სიმბოლიკა, რომელსაც ნორმატიული აქტით ამტკიცებს მინისტრი.
9. მინისტრი უფლებამოსილია, ამ კანონით და საქართველოს კანონმდებლობით გათვალისწინებული საკითხების მოსაწესრიგებლად გამოსცეს ნორმატიული და ინდივიდუალური ადმინისტრაციულ-სამართლებრივი აქტები.
	10. სამინისტროს სისტემის სამხედრო, სპეციალური წოდების მქონე და საქართველოს თავდაცვის ძალების მოსამსახურეთა შრომის ანაზღაურების ოდენობები და პირობები, სამინისტროს სისტემის მოსამსახურეთა სოციალური დაცვისა და მატერიალური უზრუნველყოფის გარანტიები, აგრეთვე საქართველოს თავდაცვის ძალების სამსახურის დებულება განისაზღვრება მინისტრის ნორმატიული აქტით.
	11. სამინისტრო ახორციელებს ამ მუხლის მე-12-მე-14 პუნქტებით გათვალისწინებულ ფუნქციებს. 
	12.  სამინისტროს სამოქალაქო ოფისის ფუნქციებია:
             ა) თავდაცვის პოლიტიკის შემუშავება და  წარმართვა;
             ბ) თავდაცვის სფეროში საქართველოს უმაღლესი საკანონმდებლო და აღმასრულებელი ხელისუფლების მიერ მიღებულ პოლიტიკურ გადაწყვეტილებათა აღსრულების  უზრუნველყოფა;
             გ) თავდაცვის ძალების განვითარების ძირითადი პროგრამების და გეგმების განსაზღვრა/შემუშავება; 
            დ) თავდაცვის სფეროს მარეგულირებელი კანონმდებლობის შემუშავება;
ე) თავდაცვის სფეროში საერთაშორისო თანამშრომლობა;
ვ) თავდაცვის ბიუჯეტისა და ფინანსური პროექტების შემუშავება;
ზ) თავდაცვის ძალების საბრძოლო მზადყოფნისათვის საჭირო  შეიარაღებით, ტექნიკით, აღჭურვილობითა და სხვა მატერიალური საშუალებებით უზრუნველყოფა; 
თ) კანონმდებლობით დადგენილი წესით, თავისი კომპეტენციის ფარგლებში, სამხედრო და ორმაგი დანიშნულების პროდუქციის ბრუნვასთან დაკავშირებული ლიცენზიებისა და ნებართვების გაცემა;
ი) სამინისტროს სისტემის შიდა კონტროლი; 
            13. საქართველოს თავდაცვის ძალების ფუნქციებია:
	ა) საქართველოს  თავდაცვის ძალების საბრძოლო და სამობილიზაციო მზადყოფნა;
	 ბ) სამხედრო  სწავლებებისა და ოპერაციების დაგეგმვა და მათი წარმართვა;
	გ) ქვეყნის სახმელეთო და  საჰაერო სივრცის, ხოლო საომარი მდგომარეობისას ასევე საზღვაო სივრცის დაცვა;
	დ) კონსტიტუციით გათვალისწინებულ შემთხვევებში, სპეციალური და ანტიტერორისტული ოპერაციების ჩატარება და მათში მონაწილეობა;
	ე) საერთაშორისო სამხედრო თანამშრომლობით გათვალისწინებული ვალდებულებების დაგეგმვა და აღსრულება;
ვ) ლოგისტიკური დაგეგმვა და უზრუნველყოფა;
	ზ) თავდაცვის ძალების რეზერვის სისტემის მართვა;
	თ) საგანგებო სიტუაციის და საგანგებო მდგომარეობის დროს ხელისუფლების ორგანოების მხარდაჭერა  კანონით გათვალისწინებულ შემთხვევაში; 
	ი) სამხედრო დისციპლინის  უზრუნველყოფა;	
	კ) სამხედრო ობიექტების დაცვა და თავდაცვა;
	ლ) სამინისტროს სისტემაში უსაფრთხოებისა და მართლწესრიგის დაცვა;
მ) სამხედრო სადაზვერვო საქმიანობის განხორციელება;
ნ) თავდაცვის მიზნებისთვის კავშირგაბმულობისა და ინფორმაციული სისტემებით უზრუნველყოფა;
ო) საინფორმაციო ოპერაციებში მონაწილეობა; 
პ)  სამინისტროს სისტემის სამედიცინო უზრუნველყოფა;
	ჟ) საქართველოს თავდაცვის ძალების განვითარებისათვის აუცილებელი პროგრამებისა და გეგმების შემუშავება;
	რ) ქვედანაყოფების დასახელებისა და დისლოკაციის ადგილების, აგრეთვე სამხედრო ობიექტების განლაგების განსაზღვრა, რომელსაც ინდივიდუალური ადმინსტრაციულ-სამართლებრივი აქტით ამტკიცებს მინისტრი; 
	ს) საძიებო-სამაშველო ოპერაციებში მონაწილეობა;
	ტ) სამხედრო დანიშნულების პროდუქციის თავდაცვის ძალების შეიარაღებაში მიღებისა და შეიარაღებიდან  მოხსნის თაობაზე წინადადებების მომზადება, რომელსაც დადგენილი წესით, ინდივიდუალური ადმინსტრაციულ-სამართლებრივი აქტით ამტკიცებს მინისტრი; 
	უ) სამხედრო ცერემონიალების უზრუნველყოფა;
	ფ) ქვეყნის შიგნით წვრთნებისას შესაბამისი უწყებების ჩართულობის კოორდინაცია;
	ქ) საომარი მდგომარეობის დროს კიბერუსაფრთხოების უზრუნველყოფა და კიბერ ოპერაციების წარმოება.
ღ) საქართველოს კანონმდებლობით განსაზღვრული საგამოძიებო ქვემდებარეობის ფარგლებში დანაშაულთა გამოძიება, ოპერატიულ-სამძებრო და ფარული საგამოძიებო მოქმედებების განხორციელება;
ყ) თავდაცვის ბიუჯეტისა და ფინანსური პროექტების შემუშავებში მონაწილეობა;
	14. სამინისტროს სამოქალაქო ოფისი და საქართველოს თავდაცვის ძალები ახორციელებენ: 
ა) სახელმწიფოში შექმნილ საგანგებო სიტუაციის, საგანგებო ან/და საომარი მდგომარეობის დროს  დადგენილი წესით რეაგირებას;
           ბ)  ეროვნული და უწყებრივი დონის კონცეპტუალური და ორგანიზაციული დოკუმენტების შემუშავებას/შემუშავებაში მონაწილეობას; 
	  გ) კომპეტენციის ფარგლებში, ომის საშიშროებისა და სამხედრო საფრთხეების განსაზღვრას;
          დ) სამხედრო განათლების სისტემის, სამხედრო კვლევისა და მეცნიერების განვითარებას; 
           ე) თავდაცვითი და სასწავლო ინფრასტრუქტურისა და კომუნიკაციების მოწყობა-განვითარებას;
ვ) სამინისტროს სისტემის მოსამსახურეთა და მათი ოჯახის წევრების სამედიცინო და სოციალურ უზრუნველყოფას საბიუჯეტო ასიგნებათა ფარგლებში, ასევე ფსიქოლოგიურ მხარდაჭერას;   
ზ) სამხედრო ქონების  და  სამხედრო პროდუქციის მართვას;
	თ) სამინისტროს სისტემის ორგანიზაციულ მოწყობას, მისი ადამიანური რესურსების მართვას და განვითარებას;
	ი) საერთაშორისო ორგანიზაციებთან და უცხო ქვეყნების შესაბამის უწყებებთან თავდაცვის/სამხედრო სფეროში თანამშრომლობას.   
15. სამინისტრო საქართველოს პარლამენტის თავდაცვისა და უშიშროების კომიტეტს წარუდგენს ინფორმაციას განსახორციელებელი არასაიდუმლო სახელმწიფო შესყიდვის შესახებ, თუ შესასყიდი საქონლის ან მომსახურების სავარაუდო ღირებულება აღემატება 2 000 000 (ორ მილიონ) ლარს, ხოლო შესასყიდი სამშენებლო სამუშაოს სავარაუდო ღირებულება – 4 000 000 (ოთხ მილიონ) ლარს, აგრეთვე წელიწადში არანაკლებ ერთხელ წარუდგენს მოხსენებას სახელმწიფო შესყიდვებთან დაკავშირებით განხორციელებული და მიმდინარე საქმიანობის შესახებ. 
 
	მუხლი 8.  თავდაცვის ძალები  
	1. ქვეყნის დამოუკიდებლობის, სუვერენიტეტისა და ტერიტორიული მთლიანობის დასაცავად, აგრეთვე კონსტიტუციით გათვალისწინებულ  შემთხვევებში თავდაცვასა და უსაფრთხოებასთან დაკავშირებული სხვა ამოცანებისა და საერთაშორისო ვალდებულებათა შესასრულებლად საქართველოს ჰყავს თავდაცვის ძალები.
	2. საქართველოს თავდაცვის ძალები არის ეროვნული თავდაცვის სისტემის პოლიტიკურად ნეიტრალური და შეიარაღებული სამხედრო ინსტიტუცია, რომელიც საქართველოს კონსტიტუციით მინიჭებული უფლებამოსილების ფარგლებში ახორციელებს აუცილებელ და პროპორციულ სამხედრო და სხვა სახის ღონისძიებებს.
	3. საქართველოს თავდაცვის ძალებს საერთო ხელმძღვანელობას უწევს მინისტრი. 
	4. საქართველოს თავდაცვის ძალებს ყავს მეთაური, რომელიც ახორციელებს ამ მუხლის მე-5 პუნქტით განსაზღვრულ ფუნქციებს.
	5. საქართველოს თავდაცვის ძალების მეთაური:  
	ა) ახორციელებს საქართველოს თავდაცვის ძალების სამხედრო მართვას;
ბ) პასუხისმგებელია საქართველოს თავდაცვის ძალების საბრძოლო და სამობილიზაციო მზადყოფნაზე, განვითარებაზე და დაკისრებული ამოცანების შესრულებაზე;
გ) საომარი მდგომარეობის დროს ხელმძღვანელობს საქართველოს თავდაცვის ძალების ოპერატიულ მართვასა და საბრძოლო მოქმედებებს;
დ) საბრძოლო  ამოცანათა შესასრულებლად  განსაზღვრავს გაერთიანებული ძალების შემადგენლობას, სტრუქტურას, ფუნქციებსა და ხელმძღვანელობის წესს, რომელიც აერთიანებს ერთზე მეტი უწყების კუთვნილი ძალებისაგან შემდგარ რამდენიმე ოპერატიულ დაჯგუფებას და გაერთიანებული ძალის მეთაურობის დაქვემდებარებაში მოქმედებენ.
ე) ამოცანებიდან გამომდინარე, ქმნის ოპერატიულ (ოპერატიული დონის ამოცანის შესასრულებლად შექმნილი დროებითი სამხედრო სტრუქტურა, რომელიც შეიძლება აერთიანებდეს რამდენიმე ტაქტიკურ დაჯგუფებას/ქვედანაყოფს) და ტაქტიკურ  (ტაქტიკური დონის ამოცანის შესასრულებლად შექმნილი დროებითი სამხედრო სტრუქტურა, რომელიც შეიძლება აერთიანებდეს რამდენიმე სამხედრო ქვედანაყოფს) დაჯგუფებებს განსაზღვრავს მათი ხელმძღვანელობის წესს;
ვ)  ამტკიცებს საქართველოს თავდაცვის ძალების ძირითადი ღონისძიებების  გეგმებს;
ზ) განსაზღვრავს შეიარაღების, სამხედრო ტექნიკისა და სხვა მატერიალური საშუალებების თავდაცვის ძალების ქვედანაყოფებზე განაწილებას;
თ) ამტკიცებს საქართველოს თავდაცვის ძალების  სტანდარტულ სამოქმედო პროცედურებს;
ი) ამტკიცებს სამინისტროს სისტემაში მომზადებულ სამხედრო და ორმაგი დანიშნულების ქონების გამოყენების სახელმძღვანელოებს;
კ) ამტკიცებს წვრთნებისა და სწავლებებისათვის უსაფრთხოების ნორმებს;
ლ)  სამხედრო-სააღრიცხვო სპეციალობების მიხედვით შეიმუშავებს სამხედრო თანამდებობათა ნუსხას, რომელსაც ინდივიდუალური ადმინისტრაციულ-სამართლებრივი აქტით ამტკიცებს მინისტრი; 
მ) შეიმუშავებს სამხედრო მოსამსახურის კმაყოფაზე აყვანისა და კმაყოფიდან მოხსნის პროცედურებს, რომელსაც ინდივიდუალური ადმინისტრაციულ-სამართლებრივი აქტით ამტკიცებს მინისტრი;
ნ) საქართველოს კანონმდებლობით მინიჭებული უფლებამოსილების ფარგლებში გამოსცემს ინდივიდუალურ ადმინისტრაციულ-სამართლებრივ აქტებს;
ო) ახორციელებს სამართლებრივი აქტებით გათვალისწინებულ სხვა უფლებამოსილებას.
	6. საქართველოს თავდაცვის ძალების მეთაურს, მთავრობის წარდგინებით, თანამდებობაზე ნიშნავს და თანამდებობიდან ათავისუფლებს საქართველოს პრეზიდენტი.
	7.  საქართველოს თავდაცვის ძალების მეთაურის კანდიდატურას საქართველოს მთავრობას წარუდგენს მინისტრი. კანდიდატი უნდა იყოს პირი, რომელსაც აქვს უმაღლესი სამხედრო წოდება და უმაღლესი სამხედრო განათლება.
	8. საქართველოს თავდაცვის ძალების მეთაური, ანგარიშვალდებულია მინისტრის, პრემიერ-მინისტრისა და პრეზიდენტის წინაშე.
	9. საქართველოს თავდაცვის ძალების მეთაურს ეკისრება საერთო პასუხისმგებელობა თავდაცვის ძალებისათვის განსაზღვრული ფუნქციების განხორციელებაზე.
10. საქართველოს თავდაცვის ძალების მეთაურის დროებითი არყოფნის შემთხვევაში, მის მოვალეობას ასრულებს თავდაცვის ძალების მეთაურის პირველი მოადგილე ან  თავდაცვის ძალების მეთაურის გადაწყვეტილებით მისი რომელიმე მოადგილე;
		11. საქართველოს თავდაცვის ძალების მეთაურის ერთ-ერთი მოადგილე იმავდროულად შეიძლება იყოს გენერალური შტაბის უფროსი.  
	12. საქართველოს თავდაცვის ძალების კომპეტენცია, თავდაცვის ძალების მეთაურის უფლებამოსილება, თავდაცვის ძალების მეთაურის მოადგილეების რაოდენობა და მათი  უფლებამოსილება, აგრეთვე თავდაცვის ძალების შემადგენლობაში შემავალი სტრუქტურული ერთეულები და მათი ძირითადი კომპეტენციები განისაზღვრება სამინისტროს დებულებით.
13. თავდაცვის ძალების შექმნისა და აღმშენებლობის კუთხით მნიშვნელოვანი თარიღების აღსანიშნავად, მინისტრის ინდივიდუალური ადმინისტრაციულ-სამართლებრივი აქტით წესდება ღირსშესანიშნავი დღეები.

	მუხლი 9. საქართველოს თავდაცვის ძალების სახეობა და შემადგენლობა 
1. საქართველოს თავდაცვის ძალების სახეობაა - სახმელეთო, საჰაერო, ეროვნული გვარდია და სპეციალური ოპერაციების ძალები.
	2. საქართველოს თავდაცვის ძალების შემადგენლობაში შედის სამინისტროს შემდეგი სტრუქტურული ერთეულები:
	ა) გენერალური შტაბი, რომლის ძირითადი დანიშნულებაა ხელი შეუწყოს საქართველოს თავდაცვის ძალების მეთაურს საქართველოს თავდაცვის ძალების ფუნქციების განხორციელებაში;
	ბ) აღმოსავლეთის სარდლობა, რომლის ძირითადი დანიშნულებაა თავდაცვის გეგმით განსაზღვრული ოპერაციის რაიონში დაქვემდებარებული ქვედანაყოფების მართვა და დასახული ამოცანების შესრულება; 
	გ) დასავლეთის სარდლობა, რომლის ძირითადი  დანიშნულებაა თავდაცვის გეგმით განსაზღვრული ოპერაციის რაიონში დაქვემდებარებული ქვედანაყოფების მართვა და დასახული ამოცანების შესრულება;
	დ) ავიაციისა და საჰაერო თავდაცვის სარდლობა, რომლის ძირითადი დანიშნულებაა თავდაცვის ძალების ქვედანაყოფების საავიაციო მხარდაჭერა, აგრეთვე  ქვეყნის საჰაერო სივრცის დაცვა;
	ე) სპეციალური ოპერაციების ძალები, რომლის ძირითადი დანიშნულებაა სპეციალური ოპერაციების ჩატარება, აგრეთვე საქართველოს თავდაცვის ძალების სხვა ქვედანაყოფების მხარდაჭერა; 
	ვ) წვრთნებისა და სამხედრო განათლების სარდლობა, რომლის ძირითადი დანიშნულებაა საქართველოს თავდაცვის ძალების პერსონალის სამხედრო პროფესიული განათლებით უზრუნველყოფა, ქვედანაყოფების წვრთნა და  შეფასება, აგრეთვე თავდაცვის ძალების სამხედრო დოქტრინებით უზრუნველყოფა;
	ზ) ჯარების ლოგისტიკური უზრუნველყოფის სარდლობა, რომლის ძირითადი დანიშნულებაა საქართველოს თავდაცვის ძალების ლოგისტიკური მხარდაჭერა;
	თ) ეროვნული გვარდია, რომლის ძირითადი დანიშნულებაა ტერიტორიული და სამობილიზაციო რეზერვის მართვა; 
ი) სამხედრო პოლიცია, რომლის ძირითადი დანიშნულებაა საქართველოს კანონმდებლობით განსაზღვრული საგამოძიებო ქვემდებარეობის ფარგლებში დანაშაულთა გამოძიება, ოპერატიულ-სამძებრო და ფარული საგამოძიებო მოქმედებების განხორციელება, თავდაცვის ძალებში მართლწესრიგისა და თავდაცვის ობიექტების დაცვის, აგრეთვე თავდაცვის ძალების გადაადგილების  უსაფრთხოების უზრუნველყოფა;
	კ) სამხედრო დაზვერვის დეპარტამენტი, რომლის ძირითადი დანიშნულებაა სადაზვერვო საქმიანობა.
	3. საომარი მდგომარეობის დროს საქართველოს თავდაცვის ძალების შემადგენლობაში აგრეთვე შედის:
	ა) საქართველოს შინაგან საქმეთა სამინისტროს:
	ა.ა) სახელმწიფო საქვეუწყებო დაწესებულება – საქართველოს სასაზღვრო პოლიცია;
	ა.ბ) განსაკუთრებულ დავალებათა დეპარტამენტი;
	ა.გ) სტრატეგიული მილსადენების დაცვის დეპარტამენტი;
	ა.დ) ობიექტების დაცვის დეპარტამენტი; 
	ბ) საქართველოს სახელმწიფო უსაფრთხოების სამსახურის სპეციალური ოპერაციების დეპარტამენტი;
	გ) სამინისტროს სისტემაში მოქმედი შემდეგი საჯარო სამართლის იურიდიული პირები: 
	გ.ა) დავით აღმაშენებლის სახელობის საქართველოს ეროვნული თავდაცვის აკადემია;
	გ.ბ) გიორგი აბრამიშვილის სახელობის საქართველოს თავდაცვის სამინისტროს სამხედრო ჰოსპიტალი;
	გ.გ) კიბერუსაფრთხოების ბიურო;
	დ) საქართველოს იუსტიციის სამინისტროში მოქმედი შემდეგი საჯარო სამართლის იურიდიული პირი - მონაცემთა გაცვლის სააგენტო.
	4. ამ მუხლის მე-2 პუნქტით გათვალისწინებული სტრუქუტურული ერთეულები, მათი სტრუქტურა და უფლებამოსილება განისაზღვრება დებულებით, რომელსაც ნორმატიული აქტით ამტკიცებს მინისტრი.
	5. საომარი მდგომარეობის დროს, საქართველოს თავდაცვის ძალების მეთაურის გადაწყვეტილებით  გენერალური შტაბი გადადის წინასწარ განსაზღვრულ ახალ საშტატო სტრუქტურაზე, რომელშიც შეიძლება შედიოდნენ ამ მუხლის მე-2 და მე-3 პუნქტით გათვალისწინებული ერთეულებისა და საქართველოს პრეზიდენტის დეკრეტით განსაზღვრული საქართველოს თავდაცვის ძალებში გაერთიანებული სახელმწიფო და საზოგადოებრივი უსაფრთხოების დაცვაზე პასუხისმგებელი ორგანოების წარმომადგენლები. ახალი სტრუქტურით გენერალური შტაბი იმოქმედებს საომარი მდგომარეობის დასრულებამდე. 


მუხლი.2 
1. ამ კანონის ამოქმედებიდან ერთი წლის ვადაში საქართველოს მთავრობამ და შესაბამისმა უწყებებმა ამ კანონის ამოქმედებასთან დაკავშირებით უზრუნველყონ შესაბამისი ღონისძიებების განხორციელება.
2. სათანადო სამართლებრივი აქტების გამოცემამდე/მიღებამდე მოქმედებს თავდაცვის სფეროში მოქმედი სამართლებრივი აქტები.

მუხლი 3. ეს კანონი ამოქმედდეს საქართველოს პრეზიდენტის მომდევნო არჩევნებში არჩეული პრეზიდენტის მიერ ფიცის დადებისთანავე.

 
საქართველოს პრეზიდენტი                                        გიორგი მარგველაშვილი 

